“Dual System” ระบบการศึกษา แก่นพัฒนาประเทศ ของเยอรมนี
Dual System คืออะไร ? ลงทุนแมนจะเล่าให้ฟัง
26 ก.พ. 2566

“Dual System” ระบบการศึกษา แก่นพัฒนาประเทศ ของเยอรมนี /โดย ลงทุนแมน
- รถยนต์ BMW, Mercedes-Benz
- เทคโนโลยีวิศวกรรม BOSCH, SAP 
- ยาและเคมีภัณฑ์ MERCK, BAYER
- อุปกรณ์กีฬาและเครื่องแต่งกาย Adidas, PUMA
แบรนด์ระดับโลกเหล่านี้ล้วนมาจาก เยอรมนี
โดยหนึ่งในปัจจัยสำคัญ ที่ทำให้เยอรมนีสามารถสร้างสินค้าจนเป็นที่ยอมรับในระดับสากล ก็คือ การสร้างแรงงานคุณภาพสูงและมีประสบการณ์ เข้าสู่ตลาดแรงงาน ผ่านระบบการศึกษาคู่ขนาน ที่เรียกว่า “Dual System”
แล้ว Dual System คืออะไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
รู้ไหมว่า เยอรมนีมีมูลค่าเศรษฐกิจ 140 ล้านล้านบาท ใหญ่ที่สุดในทวีปยุโรป และใหญ่เป็นอันดับที่ 4 ของโลก โดยมีสัดส่วนจากภาคอุตสาหกรรมการผลิตมากถึงเกือบ 20%
การที่เยอรมนีก้าวมาถึงจุดนี้ได้ ส่วนสำคัญนั้นเกิดจากการที่ประเทศสามารถผลิตแรงงานคุณภาพสูง และมีประสบการณ์จริง ป้อนเข้าสู่ตลาดแรงงาน
ผ่านระบบการศึกษาแบบ Dual System ที่ถูกขนานนามว่าเป็นกระดูกสันหลังของประเทศเลยทีเดียว
โดยจุดเริ่มต้น ต้องย้อนกลับไปในปี 1938 เมื่อเยอรมนีได้ออกกฎหมายฉบับแรกเกี่ยวกับระบบการฝึกงานด้านอาชีวศึกษาขึ้นมา โดยมีการบังคับใช้กับนักศึกษาสายอาชีวะทั้งหมด ให้ต้องฝึกงานคู่ขนานไปกับการเรียนการสอน
ต่อมาในปี 1969 เยอรมนีได้ออกกฎหมายที่มีชื่อว่า “Vocational Training Act of 1969”
ใจความหลัก ๆ ก็คือ เป็นการกำหนดให้คนที่จบชั้นมัธยมและไม่ศึกษาต่อระดับมหาวิทยาลัย จะต้องผ่านการฝึกอบรมหลักสูตรวิชาชีพใดวิชาชีพหนึ่งก็ได้ โดยมีให้เลือกทั้งหมด 480 หลักสูตร
ซึ่งภายใต้กฎหมายฉบับนี้ จะต้องมีการสมัครฝึกงานโดยตรงกับบริษัท โดยบริษัทจะพิจารณารับเข้าฝึกงาน จากผลการเรียน และจดหมายแนะนำจากอาจารย์ที่สอน
โดยหลักสูตรจะมีระยะเวลาราว 2-3 ปี ซึ่งในระหว่างนี้จะต้องเรียนควบคู่ไปด้วย โดยใน 1 สัปดาห์ จะเรียนที่สถาบันการศึกษา 1 วัน และฝึกงานอีก 4 วัน
ในระหว่างฝึกงาน จะได้รับค่าจ้างจากบริษัทนายจ้าง 
และเมื่อสิ้นสุดหลักสูตร จะมีการสอบข้อเขียนและประเมินผลงานการฝึกงาน
ซึ่งหากสอบผ่านจะได้รับใบรับรองการฝึกงาน ที่ทุกบริษัทในเยอรมนีให้การยอมรับอีกด้วย
จะเห็นว่า ระบบการศึกษารูปแบบ Dual System ช่วยทำให้เยอรมนีสามารถผลิตแรงงานที่มีคุณภาพ มีประสบการณ์ และผ่านการเรียนรู้จากหน้างานจริง จากบริษัทต่าง ๆ ควบคู่ไปกับการเรียนในสถาบันการศึกษา
ส่งผลให้มีแรงงานตรงกับความต้องการของตลาดแรงงาน
ทำให้ เยอรมนี กลายเป็นหนึ่งในประเทศที่มีอัตราการว่างงานที่ต่ำที่สุดในยุโรป ซึ่งยังเป็นการช่วยลดภาระของรัฐบาลในเรื่องสวัสดิการ สำหรับผู้ว่างงานอีกด้วย
ทั้งหมดนี้ คงจะเป็นไปไม่ได้เลย หากเยอรมนีขาดเบื้องหลังที่สำคัญในการสร้างและพัฒนาระบบการศึกษาที่มีประสิทธิภาพ อย่างระบบ Dual System ที่มีการประสานความร่วมมือกันของทั้งภาครัฐ ภาคเอกชน และสถาบันการศึกษา
ส่งผลให้ เยอรมนีสามารถผลิตสินค้าอุตสาหกรรม และแบรนด์ต่าง ๆ จนได้รับการยอมรับในระดับสากล และมีชื่อเสียงระดับโลกมากมาย อย่างในวันนี้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-